PREDBEŽNÁ INFORMÁCIA

(podľa § 9 zákona č. 400/2015 Z. z. o tvorbe právnych predpisov
a o Zbierke zákonov Slovenskej republiky a o zmene a doplnení niektorých zákonov)

1. Pripravovaný právny predpis:
Ministerstvo zdravotníctva Slovenskej republiky (ďalej len „ministerstvo zdravotníctva“) iniciatívne zaradilo do plánu legislatívnych úloh novelu zákona č. 87/2018 Z. z. o radiačnej ochrane a o zmene a doplnení niektorých zákonov v znení neskorších predpisov (ďalej len „zákon č. 87/2018 Z. z.“).
2. Základné ciele právnej úpravy:
Cieľom novely zákona č. 87/2018 Z. z. je plnenie úloh schválených uznesením vlády Slovenskej republiky č. 421 z 10. júla 2024 k Hodnotiacej správe o vykonaní a vyhodnotení cvičenia INEX 6 v Slovenskej republike, plnenie úloh schválených uznesením vlády Slovenskej republiky č. 221 zo 17. apríla 2024 k Správe o priebehu a výsledkoch misie IRRS v Slovenskej republike a návrhu Akčného plánu na riešenie opatrení z misie IRRS v Slovenskej republike, spresnenie ustanovení zákona z hľadiska bezpečného nakladania s rádioaktívnym materiálom neznámeho pôvodu, doplnenie ustanovení prílohy č. 6 z hľadiska požiadaviek na dokumentáciu k žiadosti na používanie zdrojov ionizujúceho žiarenia, na vykonávanie činnosti vedúcej k ožiareniu, na poskytovanie služieb dôležitých z hľadiska radiačnej ochrany, na vydanie záväzného stanoviska alebo rozhodnutia, programu zabezpečenia radiačnej ochrany a vedenia dokumentácie na účely zníženia byrokratickej záťaže a odstránenia goldplatingu.
Súčasťou návrhu zákona č. 87/2018 Z. z.  je aj organizačná zmena spočívajúca v zrušení Odboru radiačnej ochrany na Regionálnom úrade verejného zdravotníctva Bratislava – hlavné mesto so sídlom v Bratislave a jeho včlenení pod Odbor radiačnej ochrany na Úrade verejného zdravotníctva Slovenskej republiky. Uvedená zmena má za cieľ zefektívnenie výkonu štátnej správy v oblasti radiačnej ochrany v Bratislavskom kraji, zrýchlenie vybavovania žiadostí a ostatných procesov a posilnenie ochrany zdravia obyvateľstva pred účinkami ionizujúceho žiarenia.
3. Zhodnotenie súčasného stavu:
Podľa aktuálneho znenia zákona č. 87/2018 Z. z. oproti pôvodnému zákonu z účinnosťou zo dňa 1. apríla 2018 absentuje príloha č. 6, ktorá zahŕňala požiadavky na dokumentáciu k žiadosti na používanie zdrojov ionizujúceho žiarenia, na vykonávanie činnosti vedúcej k ožiareniu, na poskytovanie služieb dôležitých z hľadiska radiačnej ochrany, na vydanie záväzného stanoviska alebo rozhodnutia, programu zabezpečenia radiačnej ochrany a vedenia dokumentácie. Uvedenú prílohu č. 6 je nevyhnutné opätovne vložiť do zákona č. 87/2018 Z. z. z dôvodu zníženia byrokratickej záťaže a odstránenia goldplatingu.  
Zároveň podľa aktuálneho znenia zákona č. 87/2018 Z. z. je zadefinovaná zasahujúca osoba, ak nastane mimoriadna radiačná situácia, no nie je zavedený register takýchto osôb. Register zasahujúcich osôb bude obsahovať informácie získanej dávke, radiačnej záťaži a o dlhodobom sledovaní zdravotného stavu. Do registra budú mať prístup relevantné rezorty a organizácie na základe stanovených prístupových úrovní. Register zasahujúcich osôb bude obsahovať informácie o radiačnej záťaži a o dlhodobom sledovaní zdravotného stavu zasiahnutých osôb mimoriadnou radiačnou udalosťou. Register bude zahŕňať aj zasiahnuté osoby a zákonom č. 87/2018 Z. Z. z. sa zavedie pojem zasiahnutá osoba. Register bude prepojený so zákonom č. 153/2013 Z. z. o národnom zdravotníckom informačnom systéme a o zmene a doplnení niektorých zákonov.
Zavedený pojem v oblasti nakladania s rádioaktívnymi materiálmi neznámeho pôvodu sa nahrádza pojmom nakladanie s rádioaktívnym materiálom neznámeho vlastníka. Spresnením pojmu sa zosúlaďuje terminológia so zavedeným pojmom v zákone č. 541/2004 Z. z. o mierovom využívaní jadrovej energie (atómový zákon). Zmena je z dôvodu prehľadnosti v rámci problematiky úhrady nákladov. Pojem "vlastník" je v zákone jednoznačne definovaný a v problematike úhrady nákladov kľúčový. Pojmy "pôvod", "pôvodca" (v príslušných gramatických tvaroch) nie sú v zákone definované a  v rámci problematiky úhrady nákladov nie sú rozhodujúce. Napr. pôvodcom rádioaktívneho materiálu neznámeho vlastníka môže byť inštitúcia, ktorá žiarič vyrobila, ale ho už odovzdala (napr. predajom) inej osobe. Vlastníkom teda môže byť iný subjekt, ktorý, ak sa dodatočne zistí,  je povinný uhradiť náklady spojené s nálezom, dohľadaním, transportom a ďalším nakladaním s rádioaktívnym materiálom (ktorý, v čase nálezu, nemá známeho vlastníka). Zároveň sa spresňujú a zosúlaďujú ustanovenia zákona č. 308/2018 Z. z. o Národnom jadrovom fonde a o zmene a doplnení zákona č. 541/2004 Z. z. o mierovom využívaní jadrovej energie (atómový zákon) a o zmene a doplnení niektorých zákonov.
Osobitnú oblasť predstavuje súčasné organizačné zabezpečenie výkonu štátnej správy v oblasti radiačnej ochrany v Bratislavskom kraji. Odbor radiačnej ochrany na Regionálnom úrade verejného zdravotníctva Bratislava – hlavné mesto dlhodobo čelí personálnym kapacitným obmedzeniam a zároveň nedisponuje vlastným laboratórnym zázemím, ktoré je nevyhnutné pre riadny výkon odborných činností v oblasti radiačnej ochrany. Z tohto dôvodu sú viaceré kľúčové odborné a laboratórne činnosti v praxi zabezpečované Úradom verejného zdravotníctva Slovenskej republiky. Uvedený stav vedie k neefektívnemu rozdeleniu úloh medzi orgány radiačnej ochrany a k potrebe zabezpečovania odborných činností mimo organizačnej štruktúry regionálne príslušného úradu. Navrhovaná organizačná zmena, spočívajúca vo včlenení uvedeného odboru pod Odbor radiačnej ochrany na Úrade verejného zdravotníctva Slovenskej republiky, vytvorí predpoklady na stabilné personálne zabezpečenie, efektívne využívanie existujúceho laboratórneho zázemia a na jednotný výkon odborných činností v oblasti radiačnej ochrany.
Dopĺňa sa ustanovenie § 6 ods. 2 písm. b) zákona č. 87/2018 Z. z. o Úrad pre normalizáciu, metrológiu a skúšobníctvo Slovenskej republiky a zaraďuje sa k organizáciám, ktoré vytvárajú radiačnú monitorovaciu sieť. Zároveň sa dopĺňajú ustanovia zákona č. 367//2024 Z. z. o kritickej infraštruktúre a o zmene a doplnení niektorých zákonov zaradením Úradu pre normalizáciu, metrológiu a skúšobníctvo Slovenskej republiky medzi organizácie kritickej infraštruktúry.
Spresňujú a dopĺňajú sa ustanovenia zákona Národnej rady Slovenskej republiky č. 42/1994 Z. z. o civilnej ochrane a o zmene a doplnení niektorých zákonov z hľadiska plánu ochrany obyvateľstva a zavedenia definície fázy obnovy, ak nastane radiačná nehoda alebo havária. 
Spresňujú sa kompetencie rezortu dopravy a rezortu obrany v oblasti poskytovania odbornej prípravy a aktualizačnej odbornej prípravy. 
4. Spôsob zapojenia verejnosti do prípravy právneho predpisu:
Pri príprave návrhu zákona č. 87/2018 Z. z. ministerstvo zdravotníctva spolupracuje s nominovanými zástupcami relevantných rezortov a organizácií v oblasti radiačnej ochrany na príprave návrhu zákona.
Verejnosť sa môže zapojiť do prípravy právneho predpisu formou zasielania podnetov a návrhov v súlade so základnými cieľmi podľa bodu 2.
Kontaktné údaje:
Ing. Martina Dubníčková, MPH
Odbor verejného zdravia
Ministerstvo zdravotníctva Slovenskej republiky
e-mail: martina.dubnickova@health.gov.sk 
tel.: +421 2 59 373 242
 
5. Predpokladaný termín začiatku a konca pripomienkového konania:
Dátum začiatku PK: október až november 2026 
Dátum konca PK: október až november 2026






       Kamil Šaško
        								minister zdravotníctva

